Davidwache

A Davidwache Németország legkisebb és egyben leghíresebb rendőrőrse. Hamburgban, a St. Pauli negyedben a Spielbudenplatz 31. szám alatt található. Története 1840-ben a hamburgi szenátus engedélyezte egy rendőrőrs létrehozását a város kapuinál fekvő St. Pauli vidéki területén. 1840 áprilisában felvettek egy őrséget, 1840 októberében pedig beköltöztek egy kis házikóba a Kastanienallee és a Davidstraße sarkán. Már 1867-ben szükségessé vált a rendőri erők megerősítése, ami nagyobb helyigényt is jelentett. A Davidstraße és a Spielbudenplatz sarkán épp rendelkezésre állt egy épület, amely a hamburgi polgári milícia feloszlatása után üresen állt. Az őrs 1868-ban költözött ebbe az épületbe, ahol ma is található. Miután 31 évig a rendőrségi őrszolgálat egy városi küldöttség ellenőrzése alatt állt, az állomást 1871-ben a hamburgi rendőrséghez rendelték – akkoriban a 13. rendőrőrsként. A St. Pauli szórakoztató negyedének bővülésével a századforduló környékén sürgetővé vált a rendőri jelenlét megerősítése. Szükség volt a bűnügyi nyomozók, az adminisztráció és a bevándorlási rendőrség irodáinak elhelyezésére, így egy új, nagyobb épület építése vált indokolttá. Fritz Schumacher városépítészt bízták meg a tervezéssel. Hosszas vita alakult ki a helyszínről: a lakosok és a szórakozóhelyek tulajdonosai azt szerették volna, ha a rendőrőrs eredeti helyére a Kastanienallee-ra költözött volna vissza, mivel a Spielbudenplatzon folyamatos rendőri jelenlétet károsnak ítélték az üzleti életre. Az a telek azonban túl kicsinek bizonyult, így végül a hatóság érvényesítette akaratát, és az őrs a Spielbudenplatzon maradt. A finanszírozás is viták tárgyát képezte: Schumacher 1911-es költségbecslése mintegy 115 000 márkát tett ki, ám 1913-ra a költségek 170 000 márkára nőttek. A szükség végül mindkét vitás kérdést felülírta. A Polizeiwache Spielbudenplatz épülete, ami ma Davidwache néven ismert, 1913 és 1914 között épült. Az állomásépület kerámiaelemeit Richard Kuöhl szobrász tervezte. A rendőrség és 1914. december 10-én vehette használatba az épületet, ahol eredetileg rendőrőrs, anyakönyvi hivatal, külön lépcsőházzal rendelkező bűnügyi nyomozóegység, több tiszti lakás, börtöncellák és felszerelési helyiségek kaptak helyet. A rendőrőrs hivatalos neve Polizeidistrikt 15, a „Davidwache” elnevezést csak a köznyelv használta, egészen 1970-ig, amikor az hivatalosan is az épület nevévé vált. A hely külön érdekessége, hogy Paul McCartney és Pete Best (a Beatles korai tagjai) is töltöttek itt egy éjszakát. Az őrsöt többször bővítették és felújították (1970, 1991, 2003), 2005-ben pedig egy nagyobb toldalékot is kapott. Ma műemlékvédelem alatt áll, és Hamburg egyik legkedveltebb látnivalója a Reeperbahnon. Mintegy 150 rendőr szolgál itt, akik nyolcfős egységekben járőröznek a környéken – feladatuk az illegális prostitúció, a zsebtolvajok, valamint a több tízezer ittas látogató rendben tartása. Sok vendég ugyanis úgy érzi, St. Pauliban „mindent szabad”. A rendőrőrs jól példázza a St. Pauli negyed sokszínű, toleráns hangulatát: itt rendőrök és prostituáltak szó szerint egymás mellett dolgoznak. Források "Davidwache Hamburg". www.hamburg-tourism.de. Hozzáférés: 2025. október 29.. Hamburg und seine Bauten, unter Berücksichtigung der Nachbarstädte Altona und Wandsbek, 1. Band. Hamburg: Architekten- und Ingenieur-Verein zu Hamburg. 1914. 233–234. o. "160 Polizeiwache am Spielbudenplatz (Davidswache) · Fritz-Schumacher-Gesellschaft". Fritz-Schumacher-Gesellschaft (német nyelven). 2017. június 14. Hozzáférés: 2025. október 29..